Estoria 15: Timmaliaw ti Asawa ni Lot
NAKIPAGTAENG ni Lot ken ti pamiliana a kadua ni Abraham idiay daga ti Canaan. Maysa nga aldaw kuna ni Abraham ken ni Lot: ‘Awan nawadwad a daga ditoy para kadagiti amin nga an-animaltayo. Pangngaasim ta agsinata.’
Nakakita ni Lot ti nagpintas a paset ti daga nga adda danumna ken adu a ruot para iti an-animalna. Isu daytoy ti Distrito ti Jordan. Gapuna inyalis ni Lot ti pamiliana ken an-animalna sadiay. Iti kamaudiananna nagtaengdan idiay siudad ti Sodoma.
Dagiti tattao idiay Sodoma ti dakesda unay. Makariribok daytoy ken ni Lot, ta isut’ nasayaat a tao. Uray ti Dios mariribokan met. Iti kamaudiananna, nagbaon ti Dios ti dua nga anghel a mamakdaar ken ni Lot a dadaelenna ti Sodoma ken ti dumna a siudad ti Gomorra gapu iti kinadakesda.
Kuna dagiti anghel ken ni Lot: ‘Darasem! Alaem ti asawam ken ti dua a babbalasangmo ket rummuarkayo ditoy!’ Ket inkibin dagiti anghel ida ken inruarda ida iti siudad. Maysa kadagiti anghel ti nagkuna: ‘Isalakanyo ti biagyo! Dikay tumaltaliaw.’
Gapuna nagtaray ni Lot ken ti babbalasangna. Saanda a timmaltaliaw. Ngem simmukir ti asawa ni Lot. Nagsardeng iti apagbiit ket timmaliaw idiay Sodoma. Ket nagbalin a teddek ti asin ti asawa ni Lot. Makitam kadi dayta iti retrato?
Ipakpakita daytoy kadatayo nga isalakan ti Dios dagitoy agtulnog kenkuana, ngem dagidiay sumukir mapukawda ti biagda.
Genesis 13:5-13; 18:20-33; 19:1-29; Lucas 17:28-32; 2 Pedro 2:6-8.
Dagiti Saludsod
- Apay a nagsina da Abraham ken Lot?
- Apay a pinili ni Lot ti agnaed idiay Sodoma?
- Ania a kita ti tattao dagiti agnanaed idiay Sodoma?
- Ania a pakdaar ti inted ti dua nga anghel ken ni Lot?
- Apay a nagbalin a teddek ti asin ti asawa ni Lot?
- Ania ti maadaltayo iti asawa ni Lot?
Kanayonan a salsaludsod
- Basaenyo ti Genesis 13:5-13.
Ania ti maadaltayo ken ni Abraham no maipapan iti panangrisut iti parikut iti nagbaetan dagiti tattao? (Gen. 13:8, 9; Roma 12:10; Fil. 2:3, 4)
- Basaenyo ti Genesis 18:20-33.
Kasano a ti pannakilangen ni Jehova ken ni Abraham ipatalgedna kadatayo a mangukomto a sililinteg da Jehova ken Jesus? (Gen. 18:25, 26; Mat. 25:31-33)
- Basaenyo ti Genesis 19:1-29.
Ania ti isuro daytoy a salaysay ti Biblia maipapan iti panangmatmat ti Dios iti homoseksualidad? (Gen. 19:5, 13; Lev. 20:13)
Ania ti nagdumaan da Lot ken Abraham no iti wagas a panagtungpalda iti bilin ti Dios, ket ania ti maadaltayo iti daytoy? (Gen. 19:15, 16, 19, 20; 22:3)
- Basaenyo ti Lucas 17:28-32.
Ania ti adda iti puso ti asawa ni Lot maipapan kadagiti material a banag, ket kasano a pakaballaagantayo daytoy? (Luc. 12:15; 17:31, 32; Mat. 6:19-21, 25)
- Basaenyo ti 2 Pedro 2:6-8.
Kas panangtulad ken ni Lot, ania koma ti kababalintayo iti dakes a lubong a nanglikmut kadatayo? (Ezeq. 9:4; 1 Juan 2:15-17)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn